# **Fælles prøve i naturfag for 9. klasser – Invitation.**

I forbindelse med 9. klassernes fælles prøve i fysisk/kemi, biologi og geografi vil Vandmiljø Randers A/S gerne tilbyde information og oplysninger til eleverne indenfor vores arbejdsområder. Vandmiljø Randers A/S arbejder med drikkevandsforsyning, spildevandsrensning og klimatilpasning.

Vi tilbyder, at eleverne kan komme til en informationsdag hos os i form af et besøg med fokus på spildevandsrensning inklusiv en rundvisning på Randers Centralrenseanlæg og/eller et besøg i REGNhytten. Et besøg i REGNhytten vil give oplæg og information om klima, klimatilpasning og vandets kredsløb herunder drikkevandsforsyning.

Tilbuddet retter sig især mod elever, der arbejder indenfor de tidligere fællesfaglige fokusområder:  
”Drikkevandsforsyning for fremtidens generationer”  
”Den enkelte og samfundets udledning af stoffer”

### Datoer for informationsdage i 2025

23. april  
14. maj  
Program for informationsdagene08:30 – 10:00 Besøg i REGNhytten   
10:30 – 12:30 Besøg om spildevand, herunder rundvisning på renseanlægget

Nedenfor kan i se det faglige indhold i programmet.

De elever, hvor begge emner kunne være relevant, har således mulighed for at deltage i begge informationsforløb samme dag.

I tidsrummet 10:00 – 10:30 er der sat tid af for opklarende eller særlig specifikke spørgsmål. Her kan eleverne stille spørgsmål til deres egen problemstilling.

***OBS: Eleverne er velkomne til at besøge os i små grupper uden at en lærer deltager.***

Ved besøget får alle elever et kompendium med hjem om Vandmiljø Randers A/S og vores arbejdsområder.

### Tilmelding

Send tilmelding til besøgsdag i april senest den 11. april 2025  
Skriv til Hanne H. Hansen, kommunikationsmedarbejder på mail: [haha@vmr.dk](mailto:haha@vmr.dk).

Oplys hvor mange elever i kommer, hvilet/hvilke besøg i ønsker og tidspunkt.

Send tilmelding til besøgsdagen i maj senest den 12. maj 2025  
Skriv til Hanne H. Hansen, kommunikationsmedarbejder på mail: [haha@vmr.dk](mailto:haha@vmr.dk).

Oplys hvor mange elever i kommer, hvilket/hvilke besøg i ønsker og tidspunkt.

### Praktiske oplysninger

Vi mødes ved REGNhytten kl. 08:30 og/eller kl. 10:30 REGNhytten har egen indgang fra Kristrup Engvej 21, 8960 Randers SØ ca. 200 m før Centralrenseanlæggets officielle adresse (set fra Grenåvej). Se efter REGNhyttens P-skilt **HUSK TØJ EFTER VEJRET.**  
Se Kørselsvejledning: [Vandmiljø Randers - Kørselsvejledning til renseanlægget og REGNhytten](https://www.vmr.dk/om-os/besoeg-os/koerselsvejledning-til-regnhytten-og-renseanlaegget/)

# Besøg i REGNhytten

|  |
| --- |
| Emner og fagligt fokus   * Hvad er klima? * Hvad skyldes klimaforandringerne? * Hvad er konsekvenserne af klimaændringer globalt og lokalt? * Vandets kredsløb * Hvad kan vi gøre for at klimatilpasse? * Hvad er lokal afledning af regnvand (LAR)? * Eksempler på LAR-løsninger (Regnvandsløsninger) * Hvordan spiller LAR sammen med vandets kredsløb? * Drikkevandsforsyning |
| Læringsmål Efter et besøg i REGNhytten vil eleverne have et øget kendskab til:   * klima og klimatilpasning, og hvad ændringer i klimaet betyder globalt, regionalt og lokalt i Randers * hvad Vandmiljø Randers arbejder med indenfor klimatilpasningsområdet * hvad begrebet Lokal Afledning af Regnvand (LAR) dækker over * vandets kredsløb, herunder LAR-Løsningers betydning i vandets kredsløb * regnvand som ressource - LAR-løsninger, herunder kendskab til begreberne: faskine, belægningstyper, opbevaring af vand i haven, opsamling af regnvand, forskellige jordtypers nedsivningsevne og regnvandsbede * hvilken betydning LAR har i samfundsmæssigt perspektiv og for den enkelte * drikkevandsforsyning – et led i vandets kredsløb * udfordringer for fremtidens drikkevandsforsyning. |
| Læremidler Der er inspiration til at arbejde med emnet før og efter besøget på:   * <https://vandetsvej.dk/faglig-viden/klimatilpasning> * <http://www.skoven-i-skolen.dk/> - søg på ”Klima” |

# Besøg på Randers Centralrenseanlæg

|  |
| --- |
| Emner og fagligt fokus   * Renseanlæggets processer trin for trin. * Hvilke renseprocesser går spildevandet igennem? * Hvilke udfordringer er der ved nutidens spildevandsrensning? * Hvor rent kan vi rense spildevandet? * Slamproduktion – og hvad bruger vi slammet til? |
| Læringsmål Efter en rundvisning på renseanlægget vil eleverne have et øget kendskab til:   * spildevandets vej gennem renseanlægget - mekanisk, biologisk og kemisk rensning af spildevand * hvilke udfordringer det ændrede klima giver for renseanlægget? * hvor godt kan et renseanlæg fjerne nitrogen, phosphor og organisk stof fra spildevandet? * slam som kilde til energiproduktion og som gødning på landbrugsjord. |
| Læremidler Der er inspiration til at arbejde med emnet før og efter besøget på <https://vandetsvej.dk/renseanlaeg> |